dh-unibe/image-text_koenigsfelden-charters-post-1500 huggingface dataset:
Ich, Heinrich Reyg von Schaͤrtz, thùnd kund mitt disem brieff, das ich uff
des datū zuͦ Windisch offenlich anstatt unnd innamen der erwirdigen̄,
geistlichen frowen, frow Anna von Stein, aͤptissin, unnd gemeinē coventt zuͦ
Küngsfelden, miner gnaͤdigen frowen, unnd usz sunder bevelh des ersamē,
wysen Niclaus Meyger, von diser zitt hoffmeister dà selbs, unns lieben heˀrn,
unnd in verwesùng Hannsen Lutenschlahers, diser zitt vogt im Eigen, zuͦ
gerichtt gesaͤssen bin. unnd kamend fùr mich in offen, verbannen gerichtt
die erbern, bescheidnen Michel Faber, desz malsz jarzitt meister, an einem
und dem andern teil obgedachter Hans Lutenschlaher, vogtt. und offnot derˀ
gn̄tt Michel, wie gemelter Hanns Lùtenschaher ✳ drü guͤtlin, die samenthafftt
in ein zinsz dem jarzitt versetztt und verpfendt waͤren, welhen zinsz sin vorderˀn
und er von den selben guͤtern, so sy biszhar inngehept unnd er noch hatt, den selben
jaͤrlichen zinsz da von gewaͤret unnd geben, und aber ✳ er die jetz von einanderˀn
ze teilen, ufgaben, lygenlassen odˀ zeverkouffen willen haͤtte, das er zegestatten noch
rechtt zesind nitt vermeintt und hofft, das er, dˀ gntt̄ Lutenschlaher, mitt recht
darzuͦ gewisen und gehalten, das die guͤter von einandern geteilt da mit der
zinsz und die underpfand nitt ab gebrochen, noch geschwechtt werden. da wider
Hansz Lutenschlaher reden liesz, das die drù guͤtlin indisem zins nitt samenthafft vergriffen, sùnder das ein, so er dan̄ ufgeben, ligen lassen oder ze verkouffē
vermein, da von von geteilt, gesündert, ledig und indisem zinsz nit vergriffen syg.
und das dem also waͤre, so begerte er mit gloublicher kùnttschafft fùrzebringen,
die daruff angentz mitt bekanter urtel verhoͤrtt. und alsz in der selben kein
lùtrùng dar umb vermerkt, noch uszgetrukt ✳ ward mitt einhelliger urtel
erkentt, dwil die kùntschafft kein lütrùng zerteilùng diser guͤter uszgetrùkt, ✳
das dan̄ die selben guͤter samēthafft umb den jaͤrlichen zinsz hafft und trager
soͤllen sin, er thuͤg dan̄ das ab, wie recht syg. ✳ des zù urkund, so han ich erbettē
den obgemelt₎ Niclausz Meiger, hoffmeister, das er sin eygen insigel von des gerichts wegen getrùckt indisen brieff, im und sin erben ànschaden, geben uff mētag
nach Mathye anno ꝫcꝭ tùsentt und dfünffhùndert.
Königsf. 847.
Staatsarchiv
AARGAU
ein bekandtnùs zuͦ
Schaͤtz z Schaͤrtz ✳ das
die iij guͤtli dàselbs
denen vō Kùngsfeld₎
zinszbar ✳ nit geteilt
soͤllen werd₎
K
✳ D ✳ 87